Hvem tør stole på regeringen og Kristian Jensen som en troværdig forhandlingspartner, efter at den nuværende finansminister helt åbenlyst løber fra vores aftale om den historiske udredning af krigene i Irak, Afghanistan og Kosovo?

Jeg offentliggjorde i sidste uge, efter at have underrettet forhenværende justitsminister Søren Pind om det, en mail, der beviser, at Alternativet har retten på vores side, når vi siger, at aftalen om den historiske udredning af Danmarks engagement i krigene i Irak, Afghanistan og Kosovo sikrede os vetoret i udpegningen af forskerholdet. Den aftale løb Kristian Jensen fra, da han var udenrigsminister og overtog ansvaret for udredningen.

Jeg er glad for, at Søren Pind står ved den aftale, vi forhandlede og indgik sammen. Omvendt er jeg stærkt bekymret over, at regeringen åbenbart kan finde på at løbe fra aftaler, som er trykt sort på hvidt, og som den selv har indgået...